L'Ajuntament i la Universitat Jaume I col·laboren en una excavació arqueològica en la Via del Pòrtic
26 de gener 2018

![](/media/aidgqw5y/18-img_1804_cuerpo.jpg)  
_L'alcalde de Sagunt, Quico Fernández, i el delegat de Presidència, Pepe Gil, han visitat este matí els treballs._  
  

Després de passar el georradar la setmana passada, el projecte de l'Ajuntament de Sagunt i la Universitat Jaume I de Castelló en la Via del Pòrtic ha continuat durant estos dies amb l'inici de les excavacions arqueològiques, que s'espera que finalitzen entre hui i el dilluns. Este treball, subvencionat per l’Ajuntament de Sagunt, s'emmarca en el projecte de R+D de la Generalitat Valenciana “Culte, territori i identitat en els espais religiosos de Saguntum en època Iberoromana i Romana (I)”. L'objectiu és trobar capes d'estrats anteriors a les ruïnes que ja estan visibles per a confirmar o descartar hipòtesis de recerca arqueològica. Concretament, en la Via del Pòrtic l'excavació consistix en un sondeig de 3x3 metres per a tractar de descobrir un segon temple en este espai.

Com ha explicat l'alcalde de Sagunt, Quico Fernández: **“A algú li podria semblar que la Via del Pòrtic està totalment excavada, però hi ha estrats de diferents èpoques i se'ns va plantejar la necessitat de fer una cata. Es va passar el georradar per a veure què estructures hi havia i ara s'està fent una excavació, no àmplia sinó més bé reduïda, per a confirmar alguns estrats anteriors”**. Fernández ha apuntat també que un altre dels objectius és establir un estudi comparatiu amb Porta Marina, en Òstia, l'antic port de Roma.​

  

![](/media/530me0oe/18-img_1814_cuerpo.jpg)  
  

Este estudi es traslladarà a la Universitat Jaume I i s'incorporarà a un estudi en el qual participa un major nombre d'universitats, la qual cosa li donarà **“una major dimensió al nostre jaciment”,** explicava l'alcalde, que a més ha volgut recordar que la Via del Pòrtic és **“un producte capdavanter, probablement un dels jaciments més importants i millor tractats, per descomptat de la Comunitat Valenciana i també a nivell de l'estat espanyol”.** En esta línia, Fernández ha destacat la **“força i impressió que causa en el visitant perquè se li ha donat tota la rellevància, a pesar de tindre un edifici damunt”.** Per a l'alcalde, amb este projecte **“l'Ajuntament participa de la investigació, col·labora amb la universitat i li dóna una major dimensió a un jaciment que té cada vegada més visitants”.**

Finalment, Quico Fernández ha destacat que **“estem treballant en les possibilitats de musealització, perquè en estos moments és un monument que es visita, però no està musealitzat”.​**

*   [](http://www.facebook.com/sharer.php?u=https://aytosagunto.es/va/actualitat/l-ajuntament-i-la-universitat-jaume-i-col-laboren-en-una-excavació-arqueològica-en-la-via-del-pòrtic/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-i-la-universitat-jaume-i-col-laboren-en-una-excavació-arqueològica-en-la-via-del-pòrtic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-i-la-universitat-jaume-i-col-laboren-en-una-excavació-arqueològica-en-la-via-del-pòrtic/ "Linked In")
*   [](mailto:?body=https://aytosagunto.es/va/actualitat/l-ajuntament-i-la-universitat-jaume-i-col-laboren-en-una-excavació-arqueològica-en-la-via-del-pòrtic/)